Reeds eeue gelede het die vermaarde Cicero beweer dat hy wat nie kennis dra van wat in die verlede gebeur het nie, vir ewig 'n kind sal bly. Iemand anders het dit ewe treffend gestel dat kinders wat hulle verlede ken in 'n sekere sin wyser as hulle vaders is. Uiteraard hang dit natuurlik af van "hoe" en "wat" jy van die verlede ken of dit werklik enige nut vir jou sal hê. Feit is egter dat slegs die mens die verlede as potensiële ervaring tot sy beskikking het met die oog op die ontwerp van sy toekoms. Maak die mens nie gebruik van hierdie arsenaal van menslike wysheid nie, voer hy 'n verskraalde dialoog met sy toekoms en loop hy 'n groter risiko om dwaashede aan te vang. Ongelukkig leef ons in juis so 'n tydvak. Wêreldwyd word Geskiedenis as skoolvak op die verdediging gedwing. Uiteraard is daar baie redes hiervoor, soos bv. die tydgees, materialisme, verstedeliking en dergelike meer waaraan min verander kan word. Andersyds kan daar aan ander sake soos kurrikulering, werksvorme, evalueringswyses en dies meer, tog heelwat verbeter word om die aanspraak van Geskiedenis as vormingsvak uit te bou. Om hierdie ideaal te vermag moet daar eerlik en indrigend na die praktyk gekyk word.
Ons glo dat die vernuwing en verbetering van die kwaliteit van Geskiedenisonderrig op sowel die laer- as hoërskool die sleutel tot die herlewing van Geskidenis as vak bied. Uiteraard sal 'n poging van slegs 'n paar individue nie die nodige dividende kan lewer nie. As die Geskiedenisonderwyser en die leerling nie ook besef dat 'n spanpoging nodig is nie, is hierdie inisiatief tot mislukking gedoem. lnderdaad - eendrag maak mag.
Om die leser te betrek by die aktiwiteite van die tydskrif, sal daar gepoog word om vir sowel die kind as die onderwyser lesenswaardige artikels en rubrieke te skep. Verder moet daarop gewys word dat alhoewel die redaksie tans basies 'n provinsiale kleur het, die rede hiervoor bloot organisatories en finansieel van aard is. Sodra fondse dit toelaat en bydraes van elders ontvang word, sal die redaksionele net wyer gespan word.